รัฐบาลไทย-ข่าวทำเนียบรัฐบาล-อธิบดีกรมการปกครองเผย ชุดปฏิบัติการพิเศษกรมการปกครอง บูรณาการร่วมกับจังหวัดอุบลราชธานี บุกทลายร้านลักลอบจำหน่ายบุหรี่ไฟฟ้ารายใหญ่ ยึดของกลางมูลค่ารวมกว่า 7 ล้านบาท ในพื้นที่จังหวัด
วันพฤหัสบดีที่ 18 พฤษภาคม 2566
18/05/2566
อธิบดีกรมการปกครองเผย ชุดปฏิบัติการพิเศษกรมการปกครอง บูรณาการร่วมกับจังหวัดอุบลราชธานี บุกทลายร้านลักลอบจําหน่ายบุหรี่ไฟฟ้ารายใหญ่ ยึดของกลางมูลค่ารวมกว่า 7 ล้านบาท ในพื้นที่จังหวัด
อธิบดีกรมการปกครองเผย ชุดปฏิบัติการพิเศษกรมการปกครอง บูรณาการร่วมกับจังหวัดอุบลราชธานี บุกทลายร้านลักลอบจําหน่ายบุหรี่ไฟฟ้ารายใหญ่ ยึดของกลางมูลค่ารวมกว่า 7 ล้านบาท ในพื้นที่จังหวัดอุบลราชธานี
วันนี้ (18 พ.ค. 66) นายแมนรัตน์ รัตนสุคนธ์ อธิบดีกรมการปกครอง เปิดเผยว่า ตนได้สั่งการให้ชุดปฏิบัติการพิเศษกรมการปกครอง บูรณาการร่วมกับจังหวัดอุบลราชธานี โดยที่ทําการปกครองจังหวัดอุบลราชธานี ที่ทําการปกครองอําเภอเมืองอุบลราชธานี ที่ทําการปกครองอําเภอวารินชําราบ นํากําลังสมาชิกกองอาสารักษาดินแดน กองร้อยอาสารักษาดินแดนจังหวัดอุบลราชธานีที่ 1 ร่วมลงพื้นที่เข้าตรวจค้น และจับกุมร้านค้าลักลอบจําหน่ายบุหรี่ไฟฟ้าในพื้นที่ อ.เมืองอุบลราชธานี และ อ.วารินชําราบ จ.อุบลราชธานี ซึ่งได้รับการร้องเรียนจากประชาชนมาที่กระทรวงมหาดไทย โดยพบร้านค้าที่จําหน่ายบุหรี่ไฟฟ้า จํานวน 3 ร้าน คือ 1) ร้าน Zonic Vape Ubon สาขาบิ๊กซี 2) ร้าน Zonic Vape Ubon สาขาสรรพสิทธิ์ 3) ร้าน Zonic Vape Warin สาขาวารินชําราบ ซึ่งเบื้องต้นสามารถยึดของกลาง บุหรี่ไฟฟ้าแบบใช้แล้วทิ้ง 1,746 ชิ้น คอยล์บุหรี่ไฟฟ้า 550 ชิ้น เครื่องบุหรี่ไฟฟ้า 214 ชิ้น น้ํายาบุหรี่ไฟฟ้า 2,899 ชิ้น รวมมูลค่าของกลางคิดเป็นค่าปรับตามกฎหมายศุลกากรไม่ต่ํากว่า 7 ล้านบาท
"การปฏิบัติการในครั้งนี้ เริ่มต้นมาจากพลเมืองดีในจังหวัดอุบลราชธานีได้มีหนังสือร้องเรียนมายังกระทรวงมหาดไทย ขอให้เจ้าหน้าที่ตรวจจับร้านค้าลักลอบจําหน่ายบุหรี่ไฟฟ้าจํานวนหลายแห่งในจังหวัดอุบลราชธานี ซึ่งหลายร้านนั้นตั้งอยู่ใกล้กับสถานศึกษา อีกทั้งยังลักลอบจําหน่ายบุหรี่ไฟฟ้าให้แก่เด็กนักเรียนและเยาวชน โดยทางศูนย์ปฏิบัติการบังคับใช้กฎหมายพนักงานฝ่ายปกครอง นําโดยนายรณรงค์ ทิพย์ศิริ ผู้ตรวจราชการกรมการปกครอง ปฏิบัติหน้าที่ผู้อํานวยการศูนย์ปฏิบัติการบังคับใช้กฎหมายพนักงานฝ่ายปกครอง สํานักการสอบสวนและนิติการ กรมการปกครอง จึงได้ส่งสายลับเข้าไปตรวจสอบร้านค้าจําหน่ายบุหรี่ไฟฟ้าในพื้นที่ดังกล่าว และพบว่าทั้ง 3 ร้านมีพฤติการณ์ลักลอบจําหน่ายบุหรี่ไฟฟ้าซึ่งเป็นสินค้าต้องห้ามจําหน่าย อีกทั้งยังจําหน่ายให้เด็กและเยาวชน เพราะจากการสังเกตการณ์นั้นลูกค้าส่วนใหญ่เป็นวัยรุ่น วัยเรียน ปรากฏจากลักษณะการแต่งกาย เป็นชุดนักเรียนประถมศึกษา มัธยมศึกษาตอนต้น และชุดนักเรียนอาชีวศึกษา ลักษณะและรูปแบบการขายในแต่ละร้านจะมีตู้ชั้นสินค้าจัดวางสินค้าเป็นจํานวนมาก ลูกค้าจะยืนเลือกสินค้าจากด้านหน้าตู้กระจกใส และแจ้งกับพนักงานว่าจะซื้อสินค้า โดยทางร้านรับชําระเงินทั้งแบบเงินสด และแบบโอนเงินผ่านบัญชีธนาคาร" นายแมนรัตน์ กล่าว
นายแมนรัตน์ รัตนสุคนธ์ อธิบดีกรมการปกครอง กล่าวต่ออีกว่า ภายหลังการเข้าตรวจค้นโดยชุดปฏิบัติการพิเศษกรมการปกครอง สามารถจับกุมเจ้าของร้าน ผู้ดูแล และพนักงานจาก 3 ร้าน จํานวน 7 คน พร้อมตรวจยึดของกลางได้หลายรายการ และได้นําตัวผู้ต้องหาทั้งหมดมาทําบันทึกจับกุม ณ ที่ทําการปกครองจังหวัดอุบลราชธานี เพื่อดําเนินคดีต่อไป นอกจากนี้ จากการสืบสวนของเจ้าหน้าที่พบว่ายังมีร้านสาขาของ Zonic Vape Ubon อีกหนึ่งสาขาที่วันนี้ไม่เปิดทําการ แต่ฝ่ายปกครองมีข้อมูลเพียงพอที่จะร้องทุกข์กล่าวโทษ จึงได้รวบรวมพยานหลักฐาน ร้องทุกข์กล่าวโทษต่อพนักงานสอบสวน สถานีตํารวจภูธรเมืองอุบลราชธานี เพื่อให้ดําเนินคดีพร้อมกันด้วย
"ทั้งนี้ ร้านที่ถูกจับได้ในครั้งนี้มีลักษณะการตั้งร้านขายบุหรี่ไฟฟ้าพร้อมทั้งน้ํายาอย่างโจ่งแจ้งอยู่กลางเมือง หลายสาขา โดยไม่เกรงกลัวต่อกฎหมาย อีกทั้งยังมีการโฆษณาเผยแพร่เป็นสาธารณะ และมีการจําหน่ายให้เด็กและเยาวชน นับว่าเป็นการละเมิดกฎหมาย อันเนื่องด้วยความผิดตามมาตรา 242 ตามมาตรา 246 วรรคแรก แห่งพระราชบัญญัติศุลกากร พ.ศ. 2560 “ซ่อนเร้น ช่วยจําหน่าย ช่วยพาเอาไปเสีย ซื้อ รับจํานํา หรือรับไว้โดยประการใด ซึ่งของอันตนพึงรู้ว่าเป็นของ” และ ขายสินค้าบารากู่ บารากู่ไฟฟ้าหรือบุหรี่ไฟฟ้า หรือตัวยาบารากู่ น้ํายาสําหรับเติมบารากู่ไฟฟ้าหรือบุหรี่ไฟฟ้า ฝ่าฝืนคําสั่งคณะกรรมการคุ้มครองผู้บริโภค ที่ 9/2558 เรื่อง ห้ามขายหรือห้ามให้บริการสินค้า “บารากู่ บารากู่ไฟฟ้าหรือบุหรี่ไฟฟ้า หรือตัวยาบารากู่ น้ํายาสําหรับเติมบารากู่ไฟฟ้าหรือบุหรี่ไฟฟ้าห้ามขายสินค้า” มีความผิดตาม มาตรา 56 ตาม พ.ร.บ.คุ้มครองผู้บริโภค (ฉบับที่ 4) พ.ศ.2562 มีโทษจําคุกไม่เกิน 3 ปี หรือปรับไม่เกิน 600,000 บาท หรือทั้งจําทั้งปรับ" นายแมนรัตน์ฯ กล่าวเพิ่มเติม
นายแมนรัตน์ รัตนสุคนธ์ อธิบดีกรมการปกครอง กล่าวในช่วงท้ายว่า ที่ผ่านมาประเทศไทยได้รับความเสียหายเป็นอย่างมากจากปัญหาการลักลอบนําสินค้าผิดกฎหมายเข้ามาขายภายในประเทศ ซึ่งในกรณีนี้ กระทรวงมหาดไทยโดยกรมการปกครองได้รับข้อมูลจากประชาชนถือได้ว่าเป็นแบบอย่างของพลเมืองดีที่ไม่ได้นิ่งนอนใจในการช่วยเหลือเด็กและเยาวชนของชาติ และเมื่อทราบเรื่องแล้วฝ่ายปกครองก็ได้ปฏิบัติการอย่างทันทีเพื่อกวาดล้างสิ่งผิดกฎหมายอยู่ในพื้นให้หมดไป "เพราะทุกข์ของชาวบ้าน คือทุกข์ของฝ่ายปกครอง" และเราจะยังคงมุ่งมั่นในการกวาดล้างสิ่งผิดกฎหมายที่ก่อให้เกิดความไม่สงบในบ้านเมือง เพื่อบําบัดทุกข์ บํารุงสุขให้กับพี่น้องประชาชน และขอประชาสัมพันธ์ไปยังพี่น้องประชาชนและทุกคนในสังคมไทย หากพบเห็นเบาะแสการกระทําผิด เช่น ลักลอบจําหน่ายสินค้าผิดกฎหมาย หรือการกระทําความผิดทุกรูปแบบ สามารถแจ้งข้อมูล และร้องเรียนร้องทุกข์ได้ที่ศูนย์ดํารงธรรมจังหวัด ศูนย์ดํารงธรรมอําเภอ สายด่วน 1567 โทรฟรีตลอด 24 ชั่วโมง หรือเว็บไซต์ damrongdhama.dopa.go.th หรือแอปพลิเคชั่น Dopa Help ทั้งระบบ Android และ iOS
#กระทรวงมหาดไทย #บําบัดทุกข์บํารุงสุข #MOI